Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 649/11/6613	Žiar nad Hronom, 17.5.2012
EEČ : 2-52-65-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 25. 11. 2011, v čase asi o 22.30 h, v podniku XXXXX mal pri sebe okrúhlu nádobku z bieleho kovu s uzatváracím mechanizmom s obsahom rastlinného materiálu rodu Cannabis o hmotnosti 0,45 g s obsahom účinnej látky tetrahydrokanabinol (THC), pričom rastlina z rodu Cannabis je zaradená do I. skupiny omamných látok v zozname omamných a psychotropných látok, uvedených v zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov a uvedené množstvo podľa vyjadrenia Kriminalistického a expertízneho ústavu PZ, odboru prírodovedného skúmania a kriminalistickej identifikácie Slovenská Ľupča zodpovedá minimálne jednej obvykle jednorazovej dávke. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného policajta OO PZ XXXXX ČVS:ORP-XXXXX zo dňa 10. 01. 2012 bolo vznesené obvinenie XXXXX za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. na hore uvedenom skutkovom základe. 

	Obvinený sa v prípravnom konaní ku skutku doznal. Uviedol, že dňa 25. 11. 2011 bol v bare a mal pri sebe tabatierku, v ktorej bola sušená drvená marihuana na jednu cigaretu. Počas policajnej kontroly túto tabatierku dobrovoľne odovzdal policajtom. Marihuanu kúpil od neznámeho mladého muža v ten istý deň, keď mu bola zadržaná. Tento stál pred barom a keď vchádzal dovnútra, ponúkol mu jednu cigaretu za 5,- €. Nikdy predtým marihuanu nefajčil, v predmetný večer to chcel vyskúšať prvýkrát. 

	Zadržaný rastlinný materiál bol zaslaný KaEÚ PZ Slovenská Ľupča, ktorý vypracoval znalecký posudok č. PPZ-KEÚ-SL-EXP-2011/4105. Zo záverov znaleckého posudku vyplýva, že sa jedná o rastlinný materiál rodu Cannabis o hmotnosti 0,45 g. Rastlina Cannabis - konope má sedatívne analgetické a halucinogénne účinky, pričom hlavným nositeľom tohto účinku je látka tetrahydrokanabinol (THC). Rastlina rodu Cannabis je zaradená do I. skupiny omamných látok v zozname omamných a psychotropných látok, uvedených v zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov. 

	Z dôkazov zabezpečených v prípravnom konaní mám za preukázané, že ku skutku došlo tak, ako je uvedené v uznesení o vznesení obvinenia. Obvinený XXXXX svojím konaním dňa 25. 11. 2011 naplnil všetky zákonné znaky prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák., pretože neoprávnene prechovával pre vlastnú potrebu omamnú látku. 

	Obvinený XXXXX doposiaľ nebol trestne stíhaný, ani riešený na úseku priestupkov. V mieste bydliska voči jeho osobe neboli zaevidované žiadne sťažnosti. 

Na základe hore uvedených skutočností som dospel k názoru, že sú splnené podmienky ustanovenia § 216 ods. 1 Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k trestnému činu priznal, tento oľutoval, súhlasil s podmienečným zastavením trestného stíhania a svojím konaním nespôsobil inému škodu. 

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Slavomír Višňovský
prokurátor